"Avatar"-i tegevus leiab aset kauges tulevikus. Inimkond on ära kasutanud põhilised Maa ressursid ja vajavad nüüd uut energiaallikat. Selleks suundutakse kaugematele planeetidele ja õige planeet vajaliku ainega leitaksegi. Planeediks on  Pandora, mille keskkond on kardinaalselt erinev Maa omast. Pandoral on olemas oma rahvas - Na`vid, kellel on bioloogiline ja peaaegu et hingeline suhe ümbritseva loodusega ja selle asukatega. Na`vid on sinised pikakasvulised põliselanikud, kes ei erine palju indiaanlastest, kuid võrdlusmoment põhineb siiski ainiti nende arusaamades looduse harmoonia kohta. Kuue jalaga hobusesarnased olendid, lohesid meenutavad Ikran`id, fantaasiarikas taimestik ja loomastik on Pandoral viimse detailini läbi mõeldud ja  loodud ümbritsevaga ideaalselt funktsioneerima, et luua korralik ettekujutus teisest maailmast. Inimesed teevad seda, mida nad kõige paremini oskavad. Rajatakse koole eeldusel, et Pandora rass on kari lolle siniseid pärdikuid ning üritatakse diplomaatilisel teel kaevandada planeedil kallist maakit. Kaevandamine on edukas kuni seda juhtival kompaniil tekib vajadus Na`vid oma elukohast ära ajada, sest suurimad maagid asuvad just nende elukoha all. Alguses sõbralik patsutus, siis väike müks, siis rahva uurimine ja  nende sekka sulandumine, et nad sõbralikel viisidel maalt välja ajada ja kui miski muu ei aita, siis võetakse käiku kahurid ja kuulipildurid. Lugu on iseenesest väga sirgjooneline, mistõttu üllatusi stsenaariumi koha pealt palju ei esine. Peategelaseks kujuneb kohe avatiitrite ajal tutvustust leidnud merejalaväelane Jake, kes saabub Pandorale oma venda asendama, kes suri töökohustuste täitmisel. Kuna tegemist on kaksikvendadega, siis on Jake võimeline jätkama tema tööd, mis nägi ette Na`vide sekka  sulandumist sel viisil, et sõduri mõistus kantakse üle nö. avatarisse ehk kehasse, mis on ja ei ole ka Na`vi. Pandora õhk ei sobi inimestele. Seetõttu peavad kõik inimesed kandma maske, aga sõdur avatarina on multifunktsionaalsem. Nii saab paremini kohalike usaldust võita ning muidugi ei pea ka pidevalt maski kandma. Jake sulandubki erinevate asjaolude kokkulangemisel Na`vide sekka, õpib neid ja nende elu tundma ning pöördub kõrvale oma algsest missioonist ja asub kaitsma maad, mis kuulub täieõiguslikult Na`videle  ja mitte kellelegi teisele.